"Cartea Albă cu privire la Guvernanța Datelor și Inteligența Artificială". Sau cum vrea Guvernul să introducă Inteligența Artificială în instituții
Inteligența Artificială ar putea fi reglementată în R. Moldova și utilizată în diverse servicii publice din țară. Dezvoltării Economice și Digitalizării a propus spre dezbateri publice un proiect prin care urmărește să stabilească reguli de reglementare și supraveghere pentru Inteligența Artificială.
"Cartea Albă cu privire la Guvernanța Datelor și Inteligența Artificială", un proiect de lege care presupune tranziția R. Moldova către o economie bazată pe date și Inteligența Artificială (IA), a fost propus spre dezbateri publice de către Ministerul Dezvoltării Economice și Digitalizării (MDED).
Dacă va fi aprobat, Guvernul va stabili reguli de reglementare și supraveghere pentru siguranța cetățenilor; investiții în cercetare și dezvoltare; alocarea de fonduri pentru educarea și formarea societății pentru trecerea la digitalizare a locurilor de muncă; digitalizarea instituțiilor; educarea și oferirea de formare și cursuri specializate pentru a asigura că forța de muncă este pregătită pentru economia bazată pe IA, dar și alte obiective care sunt vizate în document,
În document se menționează că proiectul a fost elaborat împreună cu părțile interesate din sectorul de guvernanță a datelor și IA – sectorul public, sectorul privat, industria TIC, mediul academic și sectorul asociativ.
Conform proiectului, acesta urmărește câteva scopuri:
1. Consolidarea sistemului de educație, cercetare-dezvoltare și formare de competențe specifice IA și guvernanței datelor;
2. Dezvoltarea unei infrastructuri reziliente și a unor seturi de date utilizabile și reutilizabile (ecosistem integrat al datelor);
3. Susținerea măsurilor care să încurajeze adoptarea IA în societate;
4. Constituirea unui sistem de guvernanță și a unui mediu adecvat de reglementare al IA și a datelor".
Totodată, "Cartea Albă cu privire la Guvernanța Datelor și Inteligența Artificială" urmează să reglementeze pașii pe care R. Moldova ar urma să-i parcurgă pentru ca, în viitor, IA să fie folosită ca instrument de dezvoltare a societății:
– Respectarea drepturilor omului și a valorilor democratice (libertatea, demnitatea, confidențialitatea și protecția datelor, nediscriminarea, egalitatea, justiția socială);
– IA centrată pe om, incluzivă, nediscriminatorie și imparțială (menținerea IA sub controlul acțiunii umane și asumarea responsabilității asupra IA);
– Diversitate, egalitate de șanse și de gen în utilizarea de produse sau servicii bazate pe IA;
– Transparență și încredere (cunoașterea proceselor de prelucrare a datelor, încredere în sisteme și aplicații, în raționamentul ce susține deciziile bazate pe IA);
– Robustețe, securitate și siguranță (reziliența sistemelor la situații de risc, atacuri cibernetice);
– Responsabilitate (mecanisme care asigură răspunderea pentru dezvoltarea, implementarea și utilizarea sistemelor IA);
– Parteneriat (proiecte și parteneriate internaționale pentru IA de încredere)".
Marina Bzovîi, directoarea executivă al Asociației Companiilor din domeniul TIC din Moldova, lider de acțiune și vocea industriei TIC din Moldova, a declarat pentru ZdG că salută existența unui astfel de proiect, argumentând că ar fi necesar ca R. Moldova să-și îndrepte atenția spre acest fel de reforme. "Trebuie să aducem acest subiect în atenția tuturor. Inteligența Artificială este un ajutor în toate procesele care sunt repetitive și care pot să faciliteze anumite job-uri și task-uri, chiar și la nivel de Guvern. Noi nu avem nevoie de treizeci de zile să răspundem la unele petiții, ar putea să fie soluții generative de IA care să răspundă în mod automatizat la unele întrebări de bază", consideră experta.
Totodată acesta spune că ar trebui să fim prudenți cu o astfel de tranziție: " Trebuie să fim și foarte atenți, de asta avem nevoie de această Carte Albă ca să ne asigurăm că Inteligența Artificială este sigură, că nu se vor face abuzuri în acest sens". Pe de altă parte, Marina Bzovîi susține că țara noastră ar mai avea de lucru la capitolul de informare a societății, care "nu este foarte pregătită pentru o asemenea schimbare".
Proiectul "Cartea Albă cu privire la Guvernanța Datelor și Inteligența Artificială" a fost propus spre analiză la data de 21 februarie și se află în proces de analiză până la finalul lunii martie, curent.